9. ΒΑΣΙΛΙΚΟΝ ΔΙΑΤΑΓΜΑ της 24/27 Ιαν. 1959 Περί των επί εκπτώσει πωλήσεων υπό των εμπόρων λόγω παρόδου της εποχής. Έχοντες υπ’ όψει:1)Τας διατάξεις των άρθρ. 7 παρ. 6 και 8 παρ. 2 του Νόμ. 146/1914 «περί αθεμίτου ανταγωνισμού» και 2)την υπ’ αριθ. 31/1959 γνωμοδότησιν του Συμβουλίου Επικρατείας, προτάσει του Ημετέρου επί του Εμπορίου Υπουργού κατόπιν και της υπ’ αριθ. 5/59 πράξεως του Υπουργικού Συμβουλίου απεφασίσαμεν και διατάσσομεν: Άρθρ.1.-Άπασαι αι εμπορικαί επιχειρήσεις δύνανται να ενεργώσιν εκποιήσεις των εμπορευμάτων των υπό έκπτωσιν τιμών λόγω παρόδου της εποχής δις του έτους επί εικοσαήμερον εκάστοτε από 1 Φεβρουαρίου και 1 Αυγούστου. Άρθρ.2.-Τα Β.Δ/τα της 13.4.1938 «περί των επί εκπτώσει πωλήσεων υπό των εμπόρων κατ’ έτος» και 30.5.1939 «περί δεκαημέρου υπό των εμπόρων πωλήσεως επί εκπτώσει λόγω τέλους εποχής κατ’ έτος, καταργούνται. Εις τον Ημέτερον επί του Εμπορίου Υπουργόν ανατίθεμεν την δημοσίευσιν και εκτέλεσιν του παρόντος. Δια του Β.Δ. της 16 Αυγ./7 Σεπτ. 1959 ωρίσθη ότι αι διατάξεις του ανωτέρω Β.Δ/τος δεν έχουσιν εφαρμογήν εις τον Νομόν Δράμας. 